b'\n_START_ARTICLE_\nBorder collie\n_START_SECTION_\nEtymologi\n_START_PARAGRAPH_\nBorder collie g\xc3\xa5r under mange navn, som arbeidende collie, collie fra grensetraktene, grensecollie, gammeldags collie og g\xc3\xa5rdscollie. Det er uenighet om hvor betegnelsen collie stammer fra, men det eksisterer flere teorier. En vanlig oppfatning er at betegnelsen collie er avledet av det gammelengelske ordet col, som betyr svart, kanskje avledet av uttrykket colley, som betyr m\xc3\xb8rkh\xc3\xa5ret. En annen forklaring er at navnet stammer fra det g\xc3\xa6liske uttrykket cuilean, som betyr valp og er avledet fra det gammelengelske uttrykket cuil\xc3\xa9n. En tredje teori er at uttrykket er avledet av det keltiske ordet coelio, som betyr en man kan stole p\xc3\xa5.\n_START_SECTION_\nOpprinnelse\n_START_PARAGRAPH_\nTypen har v\xc3\xa6rt kjent i \xc3\xa5rhundrer, og det er grunn til \xc3\xa5 tro at alle collierasene har et felles opphav. Det er f\xc3\xb8rst p\xc3\xa5 andre halvdel av 1800-tallet at man begynner \xc3\xa5 se selektering - alts\xc3\xa5 avl for bestemte egenskaper. James A. Reid, som i 1915 ble sekret\xc3\xa6r for ISDS i Storbritannia og Irland, er (s\xc3\xa5 langt man vet) den f\xc3\xb8rste som nevner denne collien som border collie. Det hadde nok sammenheng med hvor han og andre mente at typen oppsto. Reid, som selv var skotte, mente (naturlig nok) at den oppsto p\xc3\xa5 skotsk side av grensen, men folk og oppdrettere i det nordlige Northumberland var nok av en ganske annen mening._NEWLINE_Det er en generell oppfattelse at colliene oppsto i Storbritannia, men n\xc3\xb8yaktig hvor og n\xc3\xa5r typen etablerte seg vet man ikke. Det fins imidlertid referanser til gjeterhunder av denne eller en lignende type fra 1500-tallet og framover, blant annet en gitt av legen John Caius. Han beskriver nemlig gjeterhunder som lyder muntlige og plystrende kommandoer p\xc3\xa5 samme vis som dagens gjeterhunder gj\xc3\xb8r. Det er ogs\xc3\xa5 uenighet om hvorvidt border collie som rase er engelsk eller skotsk, men det er full enighet om at den moderne hunderasen oppsto i grensestr\xc3\xb8kene mellom England og Skottland, trolig fra hunder som i generasjoner har tilh\xc3\xb8rt en lokal landrase av collietype, men n\xc3\xb8yaktig hvilke hunder som danner grunnlaget vet man ikke i dag._NEWLINE_Det man vet i dag er at hannen Old Hemp, som ble f\xc3\xb8dt i september 1893 p\xc3\xa5 Woodhouse i West Woodburn i Northumberland og var eid av oppdretteren Adam Telfer (1859-1940), regnes som den moderne border colliens stamfar. Old Hemp, som d\xc3\xb8de i mai 1901, var en tricolor border collie. Faren (Roy) var en sort og brun collie, mens mora (Meg) var helsvart og hadde et bl\xc3\xa5tt og et brunt \xc3\xb8ye. Da ISDS ble etablert i 1906 og noen \xc3\xa5r senere (1915) \xc3\xa5pnet stambok for arbeidende border collie, ble Old Hemp f\xc3\xb8rt inn som hund nummer ni,. Den f\xc3\xb8rste hunden som ble f\xc3\xb8rt inn i stamboka var imidlertid tispen Old Maid fra Lauder i Berwickshire, Skottland, som var eid av Andrew Brown. F\xc3\xb8rste utgave av stamboka ble publisert i 1955._NEWLINE_Adam Telfer selv var en merittert gjeterhundhandler, og ble som s\xc3\xa5dan k\xc3\xa5ret til mester i gjeting i b\xc3\xa5de 1910 og 1921, og nasjonal britisk mester i 1924. Far hans, Walter Telfer, vant den f\xc3\xb8rste registrerte konkurransen i gjeting ved Byrness (Northumberland), i 1876. Og s\xc3\xb8nnen Walter (oppkalt etter sin bestefar) kopierte faren og ble mester i gjeting i b\xc3\xa5de 1919 og 1932._NEWLINE_Border collie ble akseptert av FCI p\xc3\xa5 permanent basis 27. september 1977. Den offisielle rasestandarden ble publisert 24. juni 1987. Mange har siden advart mot, at avl av eksteri\xc3\xb8rmessig karakter kan gi negative f\xc3\xb8lger for rasens bruksegenskaper p\xc3\xa5 sikt. Ogs\xc3\xa5 NSG er seg bevisst dette problemet._NEWLINE_I hjemlandet er det to stambokregistre for border collie, ISDS og KC. ISDS, som er b\xc3\xa5de eldst og st\xc3\xb8rst av to britiske organisasjonene hva border collie ang\xc3\xa5r, vektlegger ikke eksteri\xc3\xb8ret, men kun helsen og bruksegenskapene rasen har som gjeterhund. KC er, som FCI, prim\xc3\xa6rt opptatt av helsen og egenskapene hunderasen har i showringen og innen ulike former for hundesport. De er ansvarlig for rasestandarden. Hunder registrert hos ISDS kan registreres hos KC, men ikke omvendt. Den eneste muligheten til \xc3\xa5 registrere en border collie uten stamtavle fra ISDS ved ISDS, er ved \xc3\xa5 dokumentere hundens bruksegenskaper (Registration on Merit) gjennom etablerte tester (gjeterhundpr\xc3\xb8ver).\n_START_SECTION_\nBeskrivelse\n_START_PARAGRAPH_\nBorder collie er en middels stor (hanner har en ideal mankeh\xc3\xb8yde p\xc3\xa5 53 cm, mens tisper er litt mindre), slank, smal og langstrakt hund med et forholdsvis smalt hode og delvis st\xc3\xa5ende \xc3\xb8rer. Snutepartiet er ikke like langt som hos collie._NEWLINE_Rasestandarden sier imidlertid at pelsen kan v\xc3\xa6re middels lang eller kort. Ytterpelsen skal v\xc3\xa6re tett og passe tykk, mens underullen skal v\xc3\xa6re myk og tett og gi god beskyttelse mot v\xc3\xa6r og vind. Ved middels lang pels skal beh\xc3\xa5ringen v\xc3\xa6re s\xc3\xa5 rikelig at den danner krage, bukser og faner. Ellers skal pelsen v\xc3\xa6r kort og glatt p\xc3\xa5 hodet, \xc3\xb8rer, og p\xc3\xa5 framlemmene (faner er greit) og hasene. Fargen er vanligvis sort og hvit, men alle farger og kombinasjoner av farger er tillatt, men hvitt skal aldri dominere. Store fargevekslende felt er mest vanlig, og s\xc3\xa5kalt blue merle (spettet/melert) er normalt. \xc3\x98ynene skal v\xc3\xa6re brune og kan variere fra m\xc3\xb8rk brune til amber i farge, bortsett fra hos blue merle, hvor ett eller begge, eller deler av ett eller begge kan v\xc3\xa6re bl\xc3\xa5. Nesebrusken skal f\xc3\xb8lge grunnfargen i pelsen. Om sort dominerer skal ogs\xc3\xa5 nesebrusken v\xc3\xa6re sort._NEWLINE_Raseklubbene som jobber med border collie, for eksempel NSG i Norge og ISDS i Storbritannia og Irland, stiller i praksis f\xc3\xa5 eller ingen krav til rasens eksteri\xc3\xb8r, siden det er uten betydning for bruksegenskapene. Det avles prim\xc3\xa6rt p\xc3\xa5 hundens egenskaper som gjeterhund, lynne og helse. Hundenes eksteri\xc3\xb8r, anatomi og fysikk blir dermed et resultat av hva som er praktisk og hensiktsmessig for en gjeterhund, som l\xc3\xb8per mye og jobber intenst i b\xc3\xa5de korte og lange \xc3\xb8kter av gangen._NEWLINE_Border collie hevdes av noen \xc3\xa5 ha v\xc3\xa6rt m\xc3\xb8rkere f\xc3\xb8r i tiden. Lignende p\xc3\xa5stander gjelder ogs\xc3\xa5 for andre collier. Dette korresponderer med en hypotese om et gammelengelsk opphav, men den har av \xc3\xa5penbare grunner ikke latt seg teste.\n_START_SECTION_\nBruksomr\xc3\xa5de\n_START_PARAGRAPH_\nBorder collie er en utpreget gjeterhund med en rekke egenskaper som ogs\xc3\xa5 kan utnyttes til andre form\xc3\xa5l. Det v\xc3\xa6re seg som narkotikahund, lavinehund og hjelpehund, eller som brukshund i ulike former for hundesport, som agility, lydighet og flyball med mer._NEWLINE_Rasen er sv\xc3\xa6rt energisk og har normalt meget stor arbeidskapasitet. Den blir ogs\xc3\xa5 gjerne en god familiehund, n\xc3\xa5r den bare f\xc3\xa5r tilstrekkelig utl\xc3\xb8p for sitt energiske lynne p\xc3\xa5 regul\xc3\xa6r basis.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nBorder collie er en hurtig, energisk og meget oppvakt hunderase som krever mye oppmerksomhet og mosjon/arbeid for \xc3\xa5 trives. Hvis du ikke gir den nok trening psykisk og fysisk kan den bli destruktiv og dominerende. Noen mener at rasens energiniv\xc3\xa5 og intelligens kan sammenlignes med 6\xe2\x80\x938 \xc3\xa5r gamle barn, men dette er sv\xc3\xa6rt kontroversielt. En vitenskapelig studie har dokumentert at et individ (hunden Chaser) av denne rasen hadde evnen til \xc3\xa5 l\xc3\xa6re (over en tre \xc3\xa5rs periode) betydningen av 1 022 navn p\xc3\xa5 objekter og hente dem p\xc3\xa5 kommando, noe som er ganske unikt for en hund, men neppe representativt for rasen._NEWLINE_I den grad ulike hunderaser har blitt testet vitenskapelig for sin \xc2\xabintelligens\xc2\xbb, har border collie ofte kommet godt ut, men rasen topper ikke listene i alle sammenhenger. I en begrenset vitenskapelig studie, gjort med bakgrunn i 208 dommer fra hundesporten lydighet i USA og Canada, rangerer Coren (1994) border collie p\xc3\xa5 topp i lydighet og arbeidsintelligens, men forskeren innr\xc3\xb8mmer samtidig at, om unders\xc3\xb8kelsen skulle v\xc3\xa6rt en vitenskapelig holdbar test, s\xc3\xa5 ville den krevd at 25 personer jobbet med testen i 3\xe2\x80\x935 \xc3\xa5r, til en kostnad av cirka 14 millioner amerikanske dollar. Testen har imidlertid ofte blitt tatt til inntekt for denne rasens intelligens, men den samme testen omfattet ogs\xc3\xa5 tre andre intelligenstester (som ofte ikke nevnes); h\xc3\xb8yest generell intelligens, best l\xc3\xa6re og huske kapasitet, og best i probleml\xc3\xb8sing. Border collie er blant rasene med best l\xc3\xa6re og huske kapasitet, sammen med (i tilfeldig rekkef\xc3\xb8lge) beagle, malinois, groenendael, tervueren og berner sennenhund, men den n\xc3\xa5dde ikke opp i de to andre testene. I testen for h\xc3\xb8yest generell intelligens var blant annet dobermann, sch\xc3\xa4ferhund, norsk elghund gr\xc3\xa5, puddel, puli og shetland sheepdog (border collie var ikke blant topp 10), mens i testen for best i probleml\xc3\xb8sing var blant annet australsk terrier, basenji, cairn terrier, chihuahua, foxterrier, kerry blue terrier, alaskan malamute, samojedhund og schipperke m.fl. (border collie var ikke blant topp 10). En annen studie konkluderer med at et individ av border collie, hannen Rico, innehar den samme evnen til s\xc3\xa5kalt fast mapping som barn har, alts\xc3\xa5 evnen til raskt og grovt \xc3\xa5 oppfatte betydningen av nye ord etter \xc3\xa5 ha blitt eksponert for ordet kun en gang. Rico forsto betydningen av cirka 200 ord knyttet til ting. Han l\xc3\xa6rte seg nye sammenhenger mellom ord og ting ved \xc3\xa5 uteslutte tingene han alt kjente og koble nye ord til nye ting. Studien viser ogs\xc3\xa5 at Rico husket de nye ordene etter fire uker, selv om han bare hadde blitt eksponert for det ved en anledning tidligere._NEWLINE_Rasen blir vanligvis regnet som en snill og tolerant familiehund, men den er ogs\xc3\xa5 kjent for \xc3\xa5 ville gjete \xc2\xabalt som leer p\xc3\xa5 seg\xc2\xbb, herunder ogs\xc3\xa5 barn, syklister og biler. Border collie passer best i familier som er sv\xc3\xa6rt aktive selv, og som vet \xc3\xa5 gi hunden nok trening og massevis av oppgaver. Om den blir understimulert kan den fort bli destruktiv i sin adferd. I slike tilfeller er det kjent at rasen kan ha en tendens til \xc3\xa5 ville \xc2\xabklype\xc2\xbb, noe som ofte skyldes en kombinasjon av rasens sterke gjeterdrift og manglende utl\xc3\xb8sning for energioverskudd.\n_START_SECTION_\nAnnet\n_START_PARAGRAPH_\nNSG, som fungerer som raseklubb for b\xc3\xa5de border collie og working kelpie i Norge, inngikk i 1985 en avtale med NKK, som regulerer adgangen til \xc3\xa5 stille ut disse rasene p\xc3\xa5 visse vilk\xc3\xa5r._NEWLINE_Med effekt fra 1. januar 2013 stambokf\xc3\xb8rer ikke KC valper etter merle/merle paringer, p\xc3\xa5 grunn av risikoen for arvelige syns- og h\xc3\xb8rselssykdommer, som assosieres med merle-genet.'